Document ID: 31995R1362

31995R1362
L 132/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1362/95 НА КОМИСИЯТА
от 15 юни 1995 година
за изменение на Регламент (ЕО) № 785/95 относно определяне на подробни правила за прилагане на Регламент (ЕО) № 603/95 на Съвета относно общата организация на пазара на сух фураж
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 603/95 на Съвета от 21 февруари 1995 г. относно общата организация на пазара на сух фураж (1), изменен с Регламент (ЕО) № 684/95 (2), и по-специално член 18 от него,
като има предвид, че Регламент (ЕО) № 785/95 на Комисията (3) определя подробни правила за плащане на аванс от помощта; като има предвид, че с оглед измененията по отношение на тези аванси, направени с член 6 от Регламент (ЕО) № 603/95, е необходимо член 6 от Регламент (ЕО) № 785/95 да бъде изменен, за да се приспособи така, че да се вземат предвид тези изменения;
като има предвид, че с оглед някои ограничения, дължащи се по-конкретно на сезонността, които земеделските производители трябва да преодоляват, е уместно срокът за сключване на договорите и датата за предаване на декларациите за доставка на компетентния орган да бъдат съобразени с тях, без обаче въведената система на контрол да се отслаби;
като има предвид, че Регламент (ЕО) № 785/95 от 1 април 1995 г. изключва продуктите, посочени в приложение I към Регламент (ЕИО) № 1765/92 на Съвета (4), последно изменен с Акта за присъединяване на Австрия, Финландия и Швеция, и техните фуражни продукти, с изключение на сладката лупина до цъфтежа ѝ, от възможността да се ползват от помощта за преработка на фуражи; като има предвид, че преди датата на влизане в сила на Регламент (ЕО) № 785/95 някои земеделски производители вече бяха сключили с преработвателните предприятия договори за доставка на някои от тези продукти с цел тяхната преработка; като има предвид, че тези продукти, добити върху площи, нямащи право да се ползват от помощта, предвидена в Регламент (ЕИО) № 1765/92, поради това се изключват от посочената помощ; като има предвид, че е уместно да се приеме, че посочените предприятия биха могли да получат помощ за дехидратирането на тези продукти само за периода на 1995/1996 пазарна година;
като има предвид, че предвидените в настоящия регламент мерки са в съответствие със становището на Съвместния управителен комитет по зърнени култури, мазнини и сух фураж,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 785/95 се изменя, както следва:
1.
Член 6 се заменя със следния текст:
„Член 6
1. Авансите, предвидени в член 6, параграф 1 от Регламент (ЕО) № 603/95 и за които се изисква една от гаранциите, предвидени в посочения параграф, могат да се предоставят на бенефициера само, ако към заявлението за помощ е приложен сертификат, удостоверяващ представянето на съответната гаранция.
2. Държавите-членки вземат необходимите мерки за проверка на правото на помощ в рамките на деветдесет дни от датата на подаване на заявлението.
3. Ако е необходимо, остатъкът, предвиден в член 6, параграф 3 от Регламент (ЕО) № 603/95, се изплаща в шестдесетдневен срок от датата, на която Комисията публикува сумата на този остатък в Официален вестник на Европейските общности.“
2.
Член 8 се изменя, както следва:
а)
параграф 4 се заменя със следния текст:
„4. Договорите, както и декларациите за доставка, предвидени в параграфи 1, 2 и 3, се съставят в писмен вид поне два работни дни преди датата на доставка и най-късно до 14 септември след началото на съответната пазарна година.“
б)
в параграф 5, първо изречение датата „31 август“ се заменя с датата „15 септември“.
3.
Добавя се следният член 17а:
„Член 17а
1. Независимо от член 2, точка 1 и единствено за 1995/1996 пазарна година, преработвателните предприятия могат да кандидатстват за помощта, предвидена в член 3 от Регламент (ЕО) № 603/95 за неузрелите зърнени култури, доставени от земеделските производители:
-
които са отглеждали тези зърнени култури върху земи, недекларирани в молбата за помощ „площи“ за целите на помощта за полски култури, предвидена в Регламент (ЕИО) № 1765/92, и
-
които преди влизането в сила на Регламент (ЕО) № 785/95 са направили сеитба или са сключили договори със съответните преработвателни предприятия за доставка на посочените зърнени култури с цел преработката им в сух фураж.
2. Компетентните органи на държавите-членки приемат всички необходими мерки за инспекция, за да се гарантира спазването на разпоредбите на параграф 1.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 юни 1995 година.

Labels: 17
19
5
6